**SMERNICA č. 1/2020**

**Vzdelávanie podľa individuálneho učebného plánu**

Záväznosť: pedagogickí zamestnanci a žiaci Súkromnej školy umeleckého priemyslu, Gagarinova 2490/13, 955 01 Topoľčany

Riaditeľ Súkromnej školy umeleckého priemyslu, so sídlom Gagarinova 2490/13, 955 01 Topoľčany, IČO: 42 120 420 (ďalej len „SŠUP“ alebo „škola“) vydáva v súlade s ust. §-u 26 zákona č.245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „školský zákon“) túto smernicu s cieľom upraviť organizáciu a podmienky individuálneho učebného plánu.

Počet strán: 3

Počet príloh: 2

**Čl. I**

**Podmienky povolenia štúdia podľa IUP**

1. Individuálny učebný plán ako osobitná forma vzdelávania žiaka povoľuje na základe žiadosti žiaka alebo zákonného zástupcu neplnoletého žiaka riaditeľ školy.
2. Vzdelávanie podľa individuálneho učebného plánu riaditeľ školy môže povoliť žiakovi s nadaním alebo zo závažných dôvodov, najmä tehotenstva a materstva, prípadne iných vážnych zdravotných dôvodov.
3. Individuálny učebný plán môže riaditeľ školy povoliť aj iným žiakom v prípade okolností hodných osobitného zreteľa.

**Čl. II**

**Náležitosti žiadosti o povolenie individuálneho učebného plánu (IUP)**

1. V žiadosti o povolenie individuálneho učebného plánu žiadateľ uvedie:
2. označenie školy, ktorej sa žiadosť adresuje;
3. meno, priezvisko a bydlisko žiaka, ostatné kontaktné údaje;
4. dôvod žiadosti preukázaný písomnými dokladmi nevzbudzujúcimi pochybnosti o pravdivosti uvedených údajov;
5. obdobie, na ktoré žiadateľ žiada povoliť štúdium podľa individuálneho študijného plánu;
6. dátum žiadosti a podpis žiadateľa.
7. Vzory žiadostí sú uvedené v Prílohe č.1 tejto smernice.

**Čl. III**

**Podmienky a organizácia vzdelávania podľa IUP**

1. Prílohou rozhodnutia riaditeľa o povolení štúdia podľa IUP je Plán individuálneho učebného plánu s podrobnou špecifikáciou podmienok a organizácie aktuálneho školského roka pre žiaka, ktorému bolo povolené štúdium podľa IUP. Plán musí byť v súlade so schváleným školským vzdelávacím programom a jeho prevzatím žiakom sa stáva záväzným pre príslušného žiaka aj školu.
2. Žiak študujúci podľa IUP je zaradený do triedy podľa príslušného študijného odboru, v ktorom sa vzdeláva.
3. Žiak študujúci podľa IUP má vyučujúcim pridelený minimálny počet konzultácii za klasifikačné obdobie z každého vyučovacieho predmetu, ktoré povinne musí absolvovať.
4. Dokument s uvedením minimálneho počtu konzultácií za klasifikačné obdobie pre jednotlivé študijné odbory si žiak prevezme na začiatku klasifikačného obdobia od triedneho učiteľa.
5. Triedny učiteľ prerokuje so žiakom (s neplnoletým žiakom v prítomnosti jeho zákonného zástupcu) obsah učebného plánu, oznámi žiakovi mená vyučujúcich jednotlivých predmetov a preukázateľným spôsobom oznámi žiakovi organizáciu štúdia. O prerokovaní obsahu IUP bude vyhotovený písomný záznam potvrdený podpisom žiaka/zákonného zástupcu neplnoletého žiaka.
6. Dochádzka žiaka na vzdelávanie podľa IUP sa eviduje nasledovne:
7. praktické odborné predmety a online vyučované predmety v elektronickej triednej knihe EDUPAGE,
8. teoretické predmety na osobitnom tlačive Evidencia konzultácií žiakov s IUP (žiak potvrdzuje účasť na konzultáciách svojim podpisom).
9. Do celkového priemeru vymeškaných hodín žiakov školy ku klasifikačnému obdobiu sa neprítomnosť žiakov študujúcich podľa IUP nezapočítava. Triedny učiteľ zapisuje do katalógového listu žiaka nasledovnú formuláciu : „Rozhodnutím riaditeľa školy číslo ..... bolo žiakovi(čke) umožnené štúdium podľa individuálneho učebného plánu v šk. roku.................od.......do........ Dátum: .......... podpis“.
10. Na vysvedčení v časti „Doložka“ triedny učiteľ uvedie: „Žiak/žiačka študoval/a podľa individuálneho učebného plánu na základe Rozhodnutia číslo........................zo dňa ....“
11. Žiak študujúci podľa IUP je povinný absolvovať najmenej 70% hodín praktických odborných predmetov za jedno klasifikačné obdobie (za 100% sa považuje rovnaký počet hodín ako u denného študenta). Krajinársky kurz (plenér) žiak absolvuje prezenčne minimálne v rozsahu 20 % (za 100% sa považuje 5 pracovných dní).
12. Žiak bude klasifikovaný raz za jedno klasifikačné obdobie. Žiak je hodnotený zo všetkých všeobecno-vzdelávacích, teoretických a praktických odborných predmetov na základe vykonania komisionálnej skúšky v súlade s Metodickým pokynom MŠVVaŠ SR č. 21/2011 na hodnotenie a klasifikáciu žiakov stredných škôl.
13. Termíny skúšok sa zverejňujú v systéme EDUPAGE ([www.ssup-to.edupage.org](http://www.ssup-to.edupage.org)) a na nástenke v budove školy.
14. Pre žiaka študujúceho podľa IUP je záväzný Školský vzdelávací program schválený pre príslušný školský rok. Koordinátorom štúdia je triedny učiteľ.
15. Ak žiak na konci hodnotiaceho obdobia neprospel, riaditeľ školy rozhodnutím zruší povolenie vzdelávania žiaka podľa IUP.

**Čl. IV**

**Komisionálna skúška**

1. V rámci štúdia podľa individuálneho učebného plánu v zmysle § 26 školského zákona je žiak klasifikovaný podľa výsledkov komisionálnej skúšky.
2. Komisia pre komisionálne skúšky má najmenej troch členov. Komisia sa skladá z predsedu, ktorým je spravidla riaditeľ školy alebo ním poverený učiteľ, skúšajúceho učiteľa, ktorým je spravidla učiteľ vyučujúci žiaka príslušný predmet a prísediaceho, ktorý spĺňa kvalifikačné predpoklady pre príslušný alebo príbuzný vyučovací predmet.
3. Výsledok komisionálnej skúšky vyhlási predseda komisie verejne v deň konania skúšky. Výsledok každej komisionálnej skúšky je pre klasifikáciu žiaka konečný.
4. Termín komisionálnej skúšky za 1. polrok je zvyčajne počas 1. polroka stanovený najneskôr do 30. marca, termín komisionálnej skúšky za 2. polrok je zvyčajne počas 2. polroka stanovený najneskôr do 31. augusta daného školského roku.
5. Plnoletý žiak alebo zákonný zástupca neplnoletého žiaka musí najneskôr v deň skúšky oznámiť, že sa jej žiak z odôvodnených príčin nezúčastní. Najneskôr do 3 dní od konania skúšky musí písomnými podkladmi preukázať dôvod neprítomnosti. Potvrdenie od plnoletého žiaka alebo zákonného zástupcu neplnoletého žiaka bez preukázania dôvodu neprítomnosti príslušným orgánom alebo zdravotníckym zariadením sa neuznáva.
6. Žiak, ktorý bez závažných dôvodov nepríde na komisionálnu skúšku, je klasifikovaný z príslušného vyučovacieho predmetu stupňom prospechu nedostatočný. V takom prípade sa uvedie na protokole o komisionálnej skúške poznámka: „Žiak sa nedostavil bez udania dôvodu na komisionálnu skúšku v stanovenom termíne“.

**Čl. V**

**Záverečné ustanovenia**

Táto smernica nadobúda platnosť dňom jej zverejnenia na webovom sídle školy a účinnosť dňa 24.09.2020.

V Topoľčanoch dňa 24.09.2020

Mgr. Jozef Jánoš

riaditeľ SŠUP

Príloha 1

Meno, priezvisko, adresa

Súkromná škola umeleckého priemyslu

Gagarinova 2490/13

955 01 Topoľčany

........................................................

**Žiadosť o individuálny učebný plán**

................................................................. žiak (žiačka) ........ ročníka, narodený/á...................

odbor ........................................................................................................... žiadam o štúdium podľa individuálneho učebného plánu v školskom roku .........................................., z dôvodu ...................................................................................................................................................

K žiadosti pripájam písomné potvrdenie.

Za kladné vybavenie mojej žiadosti vopred ďakujem.

S pozdravom

...................................................

meno žiaka/zákonného zástupcu

**Prílohy:** .....................................................................................................................................................

**Príloha 2**

**Individuálny učebný plán**

**Meno a priezvisko žiaka:** .....................

**Ročník:** .....................

**Trieda:** ....................

**Školský rok:** 2020/2021

**Dôvod individuálneho učebného plánu:** .................................................................................................

**Forma hodnotenia:** komisionálna skúška za príslušné klasifikačné obdobie (I. polrok – mesiac a rok:.................., II. polrok – mesiac a rok:......................)

1. Zo všetkých povinných predmetov individuálneho učebného plánu pre príslušný ročník bude žiak hodnotený v súlade s ustanoveniami zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov v spojení s ustanoveniami príslušných osobitných právnych predpisov a podzákonných noriem účinných v Slovenskej republike.
2. Žiak podpisom potvrdzuje dôkladné oboznámenie sa s vyučovacími predmetmi a vyučujúcimi pedagógmi pre jednotlivé predmety.
3. Žiak podpisom potvrdzuje prevzatie tematických okruhov učiva, ktoré má zvládnuť z každého daného predmetu za príslušné klasifikačné obdobie školského roka.

**Svojim podpisom potvrdzujem, že som bol/la oboznámený/ná s individuálnym učebným plánom a bez výhrad súhlasím s podmienkami vzdelávania formou individuálneho učebného plánu.**

V Topoľčanoch dňa.......................................

Meno, priezvisko a podpis triedneho učiteľa Podpis žiaka

........................................................................... .............................................